Lis Miniaturis dal artesan compositôr Glauco Venier. Il so ultin disc in solo al puarte la firme de etichete mondiâl ECM
E je une storie che E scomence a GrEdiscje di Sedean, e cres in dut il Friûl, si slargje a nivel european e e zire dut il mont. E je la storie dal pianist e compositôr plui amât, studiât e sensibil dal Friûl, Glauco Venier. Il musicist artesan, il fabricant di suns, al à a pene publicât pe etichete Ecm (Edition of Contemporary Music), l’ultin so disc dal titul Miniaturis. Prin talian dopo Stefano Bollani, a incidi in piano solo pe cjase discografiche, la plui impuartante a nivel internazionâl di jazz e di musiche contemporanie. Un om sclet, Glauco, votât fin sul nassi ae art dai sunôrs, cressût inte semplicitât de vite contadine, tra i cjamps, i curtîi, lis buteghis, lis glesiis, lis baleris, la int di paîs. Cumò al è tra i compositôrs preferîts di Manfred Eicher, il patron de Ecm, un guru, un visionari de musiche che lu à volût, cence se e cence ma, inte sô scuadre di artiscj mondiâi.
Propit a grediscje, intal paîs dai cjastelîrs, Glauco Venier al à tacât a meti man aes tastieris e a coltivâ la sô vene musicâl, che il timp nus dimostre di fantasie inesauribile, profondissime. Inte glesie di Sant Stiefin, dulà che dut al è scomençât, su un orghin Zanin, il zagut si è inviât, daûr la vuide dal plevan, a cognossi lis nozions di fonde de musiche. Il modalisim dal gregorian, la polifonie sacre de epoche rinassimentâl e baroche in particolâr. «Chê musiche mi cjoleve vie, come cumò. Plui le studiavi, plui mi cjapave. Oris e oris su chel strument, su chês pagjinis». Ma ancje i cjants spontanis de int, tra vilotis e vecjis danzis, la musiche des sagris e des baleris lu apassionavin, in chei prins agns Setante dulà che, dongje lis polchis e lis mazurchis, si faseve simpri di plui indenant il jazz, i balabils, la musiche foreste che e passave te radio, tai juke-box, tai discs. «Une dì, o jeri fantacin, il gjornalâr mi à regalât un vinîl, nissun lu comprave. Mi à dit: “tu che tu sunis, ti pues coventâ”. O soi lât dret a cjase, par metilu tal vecjo zirediscs scancarât: Louis Armstrong. Une rivelazion.»
Daspò e je rivade la sielte di studiâ al conservatori di udin, dulà che al à otignût un brilant diplome in orghin, e tai prins agns Novante al è rivât il moment di traviersâ l’Atlantic, in gracie di une borse di studi vinçude par studiâ al Berklee College of Music di Boston, une grande istituzion, dulà che pôcs a son cussì brâfs di jentrâ. Di chi indenant, in fuarce di tancj incuintris, colaborazions, progjets, concierts in ogni lûc, studis cence fin, la strade di Glauco, simpri plui e simpri miôr pianist, e à cjapade la direzion slargjade di une ricercje totâl inte musiche, cu lis sôs contaminazions, jenfri la classiche, il jazz, la contemporanie, cence mai dismenteâ la origjin de sô ispirazion: il Friûl.
«La musiche e je come l’aiar. e va dapardut, dulà che e à voie. come i furlans. Tante musiche e je passade e e passe ancjemò pal Friûl, e tante il Friûl a ‘nd à. Une tiere cuntune storie musicâl cetant profonde, miscliçade, che e va des origjins di cheste art, aes monodiis di Aquilee, ae polifonie plui elaborade, aes danzis, aes cjançons, cjapant dentri ambients cults e popolârs, sacris e profans, lenghis e derivazions. Cheste fantasmagorie sonore mi clame ancjemò a esprimimi, daûr dai sintiments che mi guviernin». Un furlan pal mont. No si contin i artiscj che cun lôr Glauco Venier al à lavorât e al lavore. Nons tant che Toots Thielemans, Lee Konitz, Kenny Wheeler, Steve Swallow, Joey Baron, Marc Johnson, par dî di cualchi forest, cence contâ i talians. Si podarès jemplâ il gjornâl di nons di musiciscj, i miôr in circolazion. Come lis placis, i teatris, i festival dulà che al à sunât: dapardut.
Dopo tantis esperiencis dal vîf e in studi, di bessôl o in ensemble, cu lis mans sore l’avoli di un pianoforte a gran code, Glauco al è tant che un artesan che al plasme, rinovant ogni volte une materie sonore antighe, che le trasforme di fâle sunâ simpri plui gnove, in virtût di un bagai jemplât di un viaç cence fin. Une sapience tecniche sutile, une poetiche ispirade di ideis raris, o miôr unichis, la maturitât dal pianist e dal compositôr di Grediscje di Sedean si rinove cence mai dismenteâsi di se, e e torne al so Friûl. Chê tiere che si sint, pure e sclete come lui, in discs tant che L’Insiùm, une opare mestre, o La Ballata della Speranza su poesiis di Turoldo, Dal libro dei balli di Giorgio Mainerio, 12 musiche per 12 quadri, ispirât dai lavôrs di Celiberti, e tantis altris oparis, ancje componudis su peraulis di poetis tant che Cappello, Tavan, Giacomini, Cantarutti, Pasolini. Cence dî dal laboratori permanent di ricercje musicâl L’Insiùm, fondât cun Michele Corcella, che al met dongje dispès une schirie di artiscj e di musichis di ogni bande inte nestre Regjon.
cun miniaturis, glauco al segne il so vincjesim cuart disc, un dai miôrs. Al è dome di scoltâ. Si sintin i fiers dal mistîr, il lavôr meticolôs dal fari, lis finecis dal mosaicist, la fuarce dal marmist, la lime precise dal intaiadôr, la delicatece dal vederâr e dute la maravee des buteghis e de nature mari dai nestris lûcs, di dongje e di lontan. ❚
✒ Alessio Screm
fur_Latn fur_Latn fur_Latn fur_Latn fur_Latn fur_Latn fur_Latn eng_Latn